观山水障歌
江为 (Tang)
适来一观山水障，万里江山在其上。远近犹如二月春，咫尺分成百般像。一岩嵯峨入云际，七贤镇在青松里。潭水澄泓不见波，孤帆滉漾张风势。钓鱼老翁无伴侣，孑然此地轻寒暑。滩头坐久鬓丝垂，手把鱼竿不曾举。树婀娜，山崔嵬，片云似去又不去，双鹤如飞又不飞。良工巧匠多分布，笔头写出江山路。垂柳风吹不动条，樵人负重难移步。